**Referat af møde i Aftagerpanel for Center for Mellemøststudier den 30. april 2012.**

Til stede var: Mellemfolkeligt Samvirke, Trine Pertou Mach (TPM), Danmarks Radio, Birgitte Vestermark (BVM), Dansk Industri, Sarah Gade Hansen (SGH), Røde Kors, Bjarke Skaanning, Center for Mellemøststudier, Peter Seeberg (PS), Center for Mellemøststudier, Kirstine Sinclair (KS), Pia Hansen (PH), Center for Mellemøststudier, studerende Rabika Saliba (RS) og studerende Pernille Markvardsen (PM).

Afbud fra: Udenrigsministeriet, Mogens Blom, Social- og integrationsministeriet, Karen-Lise Johansen Karman, Institut for Menneskerettigheder, Charlotte Flindt Pedersen, Odense Kommune, Birgitte Vinsten, Politiets Efterretningstjeneste, Jacob Ilum

Referent: Pia Hansen

**1. Velkomst og præsentation**

Studieleder Peter Seeberg bød velkommen. Han præsenterede kort emnerne for dagens møde, og efterfølgende gav han en kort præsentation af centret, herunder ansættelse af centrets nye professor, Martin Beck og gæsteprofessor James Sater, som begge starter 1. august 2012. Han orienterede om centrets facebook side/aktivitet, som er vokset støt siden opstart samt om det kommende alumnearrangement den 15. maj 2012, som tager sigte på jobskabelse og karriere. PS fortalte endvidere, at han havde fået yderligere et års bevilling til projekt DJUCO i Jordan.

Desuden blev centrets uddannelser ridset op, hvorefter der var en præsentationsrunde af panelets deltagere.

**2. Status for vores uddannelser og optaget i 2012**

PS fortalte at ansøgertallet til kandidatuddannelsen i Mellemøststudier til semesterstart, september 2012 er; 32 ansøgere med dansk baggrund, hvoraf 26 har 1 prioritet og 42 ansøgere med europæisk eller anden national baggrund, hvoraf 15 har 1 prioritet. Der er endnu ingen adgangsbegrænsning på optag på kandidatuddannelsen. Der er på nuværende tidspunkt ca. 15 studerende på hhv. Master i globalisering og integration og Mellemøststudier, åben uddannelse. Master i globalisering og integration skal relanceres til efteråret 2012.

**3. ACE Denmarks tilbagemelding vedrørende akkreditering og det videre arbejde med kvalitetssikring.**

PS orienterede om centrets og ACE Denmarks arbejde med de 2 akkrediteringsrapporter for hhv. Kandidatuddannelsen i Mellemøststudier og Masteruddannelsen i globalisering og integration. Han redegjorde kort for det arbejde der var blevet udført i forbindelse med akkrediteringerne både fra centrets og ACE Denmarks side, og i det arbejde der ligger i at kvalitetssikre uddannelserne, også i fremtiden.

I forbindelse med dette blev de kommende Uddannelsesberetninger omtalt. Disse vil være relevante også i et aftagerperspektiv og vil blive taget op på kommende møder.

Han oplyste i forbindelse med en anmærkning fra ACE Denmarks side, at det ikke er hensigtsmæssigt at integrere begynderundervisning i arabisk i en kandidatuddannelse, da det kan give problemer/vanskeligheder i forhold til ministeriets opfattelse om det såkaldte projektorienterede forløb.

**4. Udviklingsarbejdet med uddannelsessiden, nye muligheder?**

PS orienterede kort om centrets undervisnings/udviklingsaktiviteter: Flere kolleger afholder undervisning uden for centret: Mehmet Ümit Necef samarbejder med Religion, samme og Torben Rugberg Rasmussen samarbejder med Kultur og formidling om udbud af fag og Martin Hvidt underviser på økonomi. PS underviser på AU og studerende i Jordan under DJUCO projektet. PS, KS, Dietrich Jung og Martin Hvidt har afholdt workshop med Hamburg og Århus Universitet om udvikling af forskningssamarbejde og evt. udbud af undervisning på tværs. Det blev nævnt, at der er gode samarbejdsmuligheder med Amerikanske Studier og Europa-Studier.

Det blev diskuteret, at de kommende nye ansatte ved centret, herunder nye phd-studerende, vil åbne nye perspektiver for centrets udvikling, som også vil være relevante i et aftagerperspektiv.

Aftagerpanelet snakkede om, hvorvidt der skulle ændringer/justeringer i udbuddet af fag på kandidatuddannelsen i Mellemøststudier, for fremtidigt at kunne blive ved med at kvalitetssikre uddannelsen, så den færdiguddannede kandidat fortsat passede til aftagerne. Det blev diskuteret, at Maghreb-området måske bliver et væsentligt arbejdsfelt, hvorfor studerende der havde flydende sprogkundskab i fransk var efterspurgte.

Desuden var projektledelse og økonomistyring en meget vigtig del de fleste steder, ikke mindst i forbindelse med projekter, som de studerende måtte blive en del af, eller måske selv tage initiativ til. Der var dog en generel holdning til/enighed om, at det måske skulle være et supplement til kandidatuddannelsen med disse færdigheder, så disse elementer ved erstatning af eksisterende fag ikke udhulede de faglige, kulturelle, politiske, historiske og økonomiske aspekter, der udgør kandidatuddannelsens helhed.

De studerende skulle gerne kunne formulere sig kort og præcist og formidle stof på forståelig vis. Det er derfor vigtigt, at vi gør meget ud af at lære de studerende at holde oplæg. Det blev diskuteret at vi iflg. de nye regler om kvalifikationsstrukturer skal lægge vægt på at træne færdigheder i at holde oplæg for ikke-specialister. Derfor blev det foreslået at kontakte gymnasier, hvor de studerende kunne holde oplæg.

Medlemmerne efterspurgte eksperter eller ekspertviden vedr. Mellemøsten generelt og aktuelt vedr. Maghreb, Libyen og Golfen bredt. Aftagerpanelet skulle til næste møde tænke over mulige efteruddannelseskurser, så som briefings, seminarrækker eller lignende, som der kunne være brug for vi udbød. Vi tager diskussionen op på næste møde.

Det blev foreslået at etablere en specialebank, som kunne være af interesse for såvel de studerende selv som for folk udefra, herunder aftagerrepræsentanter.

**5. Arbejdet med Projektorienteret forløb (praktik) på Kandidatuddannelsen i Mellemøststudier**

Det er KS, der er praktikvejleder i dette semester. Det vil sige, at det er hende der støtter op om de studerende med anbefalinger, liste over mulige praktiksteder samt godkendelse af de ønskede forslag til praktiksteder, som de studerende måtte ønske. Studerende der tager på praktikophold i udlandet kan få kr. 4.500,00 i støtte til rejsen + deres SU, så de er faktisk selvkørende finansielt.

Der blev i panelet snakket en del om, hvor vigtigt det er, at de studerende har noget praktikerfaring med sig, når de efter endt uddannelse skal søge arbejde. Røde Kors, BS nævnte at de gerne vil tage praktikanter i Danmark. DR, BV sagde at de kun tager praktikanter i ½ år af gangen, og så var det ikke specifikt om Mellemøsten. DI, SGH vil gerne nævne i baglandet, at Mellemøststudiers praktikanter findes.

**6. Eventuelt**

Det blev kort drøftet, om der skulle udvides med yderligere medlemmer til aftagerpanelet. Det blev nævnt, at der måske mangler en person fra FN systemet, dog blev intet konkluderet. Jakob Illum fra PET prøver at finde erstatning for ham selv. UNDP blev nævnt, men det besluttedes at tage dette op (bl.a. med repræsentanten for UM) næste gang.

Som aftalt på mødet vedhæftes foreløbig akkrediteringsrapport for Masteruddannelsen i globalisering og integration samt opdateret deltagerlise for aftagerpanelet.

Næste møde afholdes i oktober/november 2012. Forslag til mødetidspunkter vil følge i god tid!

Peter Seeberg Pia Hansen

Studieleder Referent